હિમાલયની જેમ જ સાધુ નામનો વાણિયો પણ પુત્રીને જોઈને ખૂબ ખુશ થતો હતો. ભવિષ્ય પુરાણના સાધુએ પુત્રીજન્મની ખુશાલીમાં ધનનું દાન કર્યું. વેદજ્ઞ બ્રાહ્મણોને બોલાવીને કન્યાના જાતકર્મ આદિ મંગળ સંસ્કાર કર્યા. બાલિકાની જન્મકુંડળી બનાવી અને પુત્રીનું નામ કલાવતી પાડ્યું. એ જ રીતે બ્રહ્મવૈવર્ત પુરાણમાં યજ્ઞકુંડમાંથી કલાવતી નામની પુત્રી પ્રાપ્ત કરનાર રાજા ભનન્દને બ્રાહ્મણો, ભિક્ષુકો અને બંદીજનોને ધન આપ્યું તથા સૌને ભોજન કરાવ્યું. દેવી ભાગવત પુરાણમાં રાજા રૈભ્યને યજ્ઞકુંડમાંથી અકાવલી નામની પુત્રી પ્રાપ્ત થઈ ત્યારે નૃત્યગાન તથા ઉત્સવનું આયોજન કરાયું હતું. તેના વિવિધ સંસ્કાર પણ પુત્રની જેમ કરાયા હતા. (ક્રમશઃ)